Salvatore Pappalardo (kardinal)

**Salvatore Pappalardo** (født 23. september 1918 i Villafranca Sicula nær Agrigento på Sicilia i Italia, død 10. desember 2006 i Palermo) var en av den katolske kirkes kardinaler. Han var erkebiskop av Palermo 1970&ndash;1996. Før det hadde han vært pavelig diplomat, blant annet som nuntius i Indonesia. Han ble kreert til kardinal i 1973. I 1992 fordømte han den sicilianske mafiaen.

## Liv og virke
### Bakgrunn
Salvatore Pappalardo begynte ved Det pavelige romerske seminar i 1936 og studerte filosofi og katolsk teologi. 
### Prest
Etter å ha mottatt sin presteordinasjon den 12. april 1941, fortsatte han studiene ved det pavelige Lateranuniversitet og tok doktorgrad i juss et år senere. Han var deretter kapellan før han begynte i Vatikanets diplomatiske tjeneste i 1947, hvor han var tilknyttet avdelingen for spesielle kirkelige anliggender. Fra 1959 til 1965 underviste han i kirkelig diplomati og jus og tjenestegjorde som kapellan i to romerske sogn.
### Titulærerkebiskop, nuntius til Indonesia
Den 7. desember 1965 utnevnte pave Paul VI ham til titulærerkebiskop av *Miletus* og apostolisk pro-nuntius til Indonesia. Han ble ordinert til biskop den 16. januar 1966 av kardinal Amleto Giovanni Cicognani, kardinalbiskop av Frascati;  medkonsekratorer var Guido Luigi Bentivoglio, erkebiskop av Catania, og erkebiskop Antonio Samorè, sekretær for Kongregasjonen for spesielle kirkelige anliggender. 

I 1969 utnevnte Paul VI ham til president for Det pavelige kirkelige akademi i Roma.

### Erkebiskop av Palermo
Den 17. oktober 1970 betrodde paven ham ledelsen av erkebispedømmet Palermo. Han presiderte over dette viktige bispedømmet frem til sin pensjonering i april 1996.
### Kardinal
Den 5. mars 1973 utnevnte Paul VI ham til kardinalprest i kardinalkollegiet, med titulærkirken *Santa Maria Odigitria dei Siciliani*. Kardinal Pappalardo deltok i konklavene i august og oktober 1978. Han deltok ikke i konklaven i 2005 fordi han hadde overskredet aldersgrensen på 80 år. 

Pappalardo ble internasjonalt kjent for sine fryktløse prekener mot mafiaen under sin periode som erkebiskop av Palermo, og for å være den første til å bryte «taushetsmuren». 

I begravelsen til Carlo Alberto Dalla Chiesa i 1982, som ble myrdet sammen med sin hustru i Palermo, kritiserte han det italienske politiske etablissement for ikke å ha garantert sikkerheten på Sicilia. Han ble mer eksplisitt tidlig på 1990-tallet, etter at andre anti-mafia-advokater, politimenn og prester var blitt myrdet. I begravelsen til Giovanni Falcone i 1992, som også ble myrdet sammen med sin hustru i nærheten av Palermo, beskrev han morderne som en del av en «Satans synagoge», noe som førte til kritikk fra italienske jøder. Han beklaget senere, og fremholdt at han hadde i tankene ordet synagoge i sin *«gamle forstand, som et samlingssted»*. I 1993, i begravelsen til den drepte presten Pino Puglisi, oppfordret han folket på Sicilia til å reise seg mot mafiaen.

Han døde i Palermo den 10. desember 2006, 88 år gammel.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Kardinal Gaetano de Lai (1853–1928) *1911
* Kardinal Raffaele Carlo Rossi (1876–1948) *1920
* Kardinal Amleto Giovanni Cicognani (1883–1973) *1933
* Kardinal *Salvatore Pappalardo* (1918-2006) *1966

## Referanser


## Eksterne lenker
* Fyldige kardinalsbiografier på norsk – katolsk.no
* Biografi på The Cardinals of the Holy Roman Church